

Μόλις λίγες ημέρες πριν από την διάλυση της Βουλής για την διεξαγωγή των πρόωρων εκλογών, η κυβέρνηση επιθυμεί να ολοκληρώσει το εξαγγελθέν νομικό της έργο, επισπεύδοντας την ψήφιση του νέου Ποινικού Κώδικα και Κώδικα Ποινικής Δικονομίας.

Το σχέδιο νόμου κατατέθηκε χθες στη Βουλή με αρκετές τροποποιήσεις, μετά τη διαβούλευση στις οποίες ωστόσο φαίνεται ότι διατηρείται η κατάργηση των άρθρων περί βλασφημίας θρησκειών και περιύβριση νεκρών.

Τα εν λόγω άρθρα έχουν προκαλέσει έντονες αντιδράσεις στους Κόλπους της Εκκλησίας και μάλιστα με το θέμα αυτό είχε ασχοληθεί και η τελευταία Διαρκής Ιερά Σύνοδος της Εκκλησίας της Ελλάδος, πλην όμως δεν έγιναν σεβαστές οι ενστάσεις και αντιρρήσεις που πρόβαλε.Προφανώς και οι Ιεράρχες καταθέτουν τη γνώμη της Εκκλησίας για ιστορικούς λόγους γνωρίζοντας ότι δεν θα γίνει σεβαστή.

Για αύριο Τετάρτη, 5 Ιουνίου, στις 10 το πρωί, ορίστηκε η συνεδρίαση της διαρκούς κοινοβουλευτικής επιτροπής Δημόσιας Διοίκησης, Δημόσιας Τάξης και Δικαιοσύνης για τη συζήτηση και επεξεργασία των σχεδίων νόμων του υπουργείου Δικαιοσύνης «Κύρωση του Ποινικού Κώδικα» και «Κύρωση του Κώδικα Ποινικής Δικονομίας». Η πρόσκληση των μελών της διαρκούς επιτροπής αναρτήθηκε νωρίτερα σήμερα στην κοινοβουλευτική διαφάνεια, ενώ η συνεδρίαση της επιτροπής έχει αναρτηθεί και στο εβδομαδιαίο δελτίο των κοινοβουλευτικών επιτροπών. Σήμερα, θα συγκληθεί η Διάσκεψη των Προέδρων προκειμένου να συζητηθεί η οργάνωση των συνεδριάσεων που θα απαιτηθούν στην Ολομέλεια.

Η εφαρμογή τους αναμένεται να ξεκινήσει ήδη από την 1η Ιουλίου του τρέχοντος έτους, σύμφωνα με ανακοίνωση του υπουργείου Δικαιοσύνης, δηλαδή χωρίς να παρέχεται –όπως γίνεται σε ανάλογες περιπτώσεις- κάποιο χρονικό περιθώριο προσαρμογής.

Και οι δύο Κώδικες θα ψηφιστούν με τη διαδικασία των Κωδίκων, δηλαδή θα ψηφιστούν ως ένα άρθρο, σε μια συνεδρίαση της Βουλής.